**Yleistä**

Haimoon kyläyhdistys panostaa jatkossakin kyläläisten aktivoimiseen, sekä kylän että kyläyhdistyksen asioiden edistämiseksi. Yhdistyksen säännöt mahdollistavat erilaisten toimikuntien perustamisen, ja näihin voidaa kutsua sellaisia henkilöitä tekijöiksi, jotka eivät halua hallituksen jäseneksi. Esimerkiksi somemarkkinointiin, remontteihin/rakennustöihin ja kyläsuunnitteluun sekä kylän yleiseen edunvalvontaan liittyville toimikunta-tekijöille on suuri tarve, samoin varainkeruun osalta tarvitaan aina apukäsiä. Kyläyhdistys on perustanut aiemmin taustatiimi-whatsapp-ryhmän, josta kysellään ensimmäisenä lisäapua eri asioihin. Toistaiseksi apukäsiä on löytynyt likipitäen jokaiseen tapahtumaan, eli tämän ryhmän hyödyntämistä jatketaan tulevaisuudessakin.

**Kyläsuunnitelman päivittäminen ja Haimoon edunvalvonta**

Haimoon kyläsuunnitelma tulee päivittää ja priorisoida tulevat hankkeet ja remonttipuuhat sen pohjalta.

Vihdin kunta laatii Haimoon kyläkaavan vuoden 2023 aikana, ja kyläyhdistyksen tulee seurata tilannetta tarkasti. Kyläyhdistys järjestää asiaan liittyen kyläläisille keskustelu- ja infotilaisuuksia, ensimmäinen tilaisuus on suunnitteilla huhtikuulle 2023.

**Tapahtumat**

Tapahtumia ja talkoita järjestetään mahdollisuuksien mukaan, yhteistyössä muiden kylän yhdistysten kanssa.

* Kesän ajan kesäkahvila kopilla, tavoitteena järjestää myynti ainakin 2 kertaa viikossa ja mahdollisesti myös viikonloppuisin
* Huomioidaan kyläsuunnitelman päivityksessä esiin tulleet toiveet ja remontit mahdollisuuksien mukaan. Paviljonki kaipaa kiireisesti remonttia erityisesti lattioiden osalta.
* Match Show:n järjestämisestä on jo alustavasti sovittu (ajankohta vielä avoin)
* Haimoon Elojuhlat syksyllä 2023
* Huolehditaan talveksi pulkkamäen perustuksista
* Järjestetään joulumyyjäistapahtuma

Edellä listattujen lisäksi voidaan järjestää muitakin tapahtumia ja talkoita, mikäli tarvetta ja mahdollisuuksia on. Kaikkien toimintasuunnitelmassa mainittujen tavoitteiden osalta on huomioitava, että ne toteutuvat vain, mikäli tekijöitä löytyy riittävästi.

**Stipendit**

Kyläyhdistys jatkaa stipendien jakamista Haimoon koululle. Perinteisesti opettajat valitsevat palkittavat.

**Talous**

Kyläyhdistyksen talous on vakaalla pohjalla, mutta rahaa remontteihin ja muihin hankkeisiin ei juurikaan ole. Näin ollen varainkeruuseen on edelleen syytä kiinnittää erityistä huomiota, jotta kylän kehittämistoimenpiteitä voidaan tehdä jatkossakin. Hankerahoituksista voi olla apua, mutta yhdistyksellä tulee silti olla omiakin varoja, jotta toiminta voi olla menestyksekästä. Vapaaehtoisten kannatusmaksujen keräämiseen tulee panostaa toimintakauden aikana.

Kyläyhdistys maksaa mm. tapahtumavakuutukset ja talkoovakuutukset, sekä kylän nettisivuihin liittyvät kustannukset.

Avustuksia toimintavuodelle 2023 on haettu Viakas ry:ltä.

**Jäsenrekisterin kerääminen**

Yhdistyksellä on lakisääteinen velvollisuus ylläpitää jäsenrekisteriä. Yhdistyksen hallitus jatkaa virallisen jäsenrekisterin keräämistä ja ylläpitoa. Jäsenlomakkeita ja tietosuojalomakkeita pidetään saatavilla kaikissa järjestettävissä tapahtumissa.

**Sosiaalinen media**

Kyläyhdistyksen kotisivut (haimoonet.fi) ovat käytössä samoin kuin sosiaalisen median kanavat: facebook ja kylän instagram-tili @haimoonkyla. Kyläyhdistyksellä on lisäksi oma facebook -sivu, julkisen tiedottamisen helpottamiseksi somessa. Tiedottamista tehdään myös sähköpostiringin kautta.

Somekanavissa ja nettisivuilla on edelleen tärkeää muistaa somen perussäännöt ja etenkin se, että kenenkään yksityishenkilön kuvia ei julkaista ilman asianmukaista lupaa ko. henkilöltä.

Haimoossa 4.3.2023

Haimoon kyläyhdistys ry:n hallitus